Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Fil-bajjiet fl-Ewropa u fid-dinja kollha, il-persunal tal-UE qed jingħaqad mal-komunitajiet lokali biex inaddfu l-iskart fil-baħar bħala parti mill-kampanja #EUBeachCleanup. Il-kampanja ta' din is-sena li tnediet fid-19 ta' Awwissu se tkompli sejra sal-aħħar ta' Ottubru u tilħaq il-qofol tagħha nhar is-Sibt il-21 ta' Settembru, il-Jum Internazzjonali għat-Tindif tal-Kosta (International Coastal Cleanup Day), b'azzjonijiet f'aktar minn 80 pajjiż, fil-kontinenti abitati kollha. Din is-sena, bis-saħħa ta' sħubijiet innovattivi man-Nazzjonijiet Uniti u l-iSmurfs, il-kampanja qed tilħaq eluf ta' ċittadini ta' kull età. Is-suċċess tal-#EUBeachCleanup jiddependi fuq il-kombinament ta' sensibilizzazzjoni – bi preżenza qawwija tal-midja soċjali – u stedina ċara għall-azzjoni: ejja ngħaqad magħna fil-bajja tiegħek! Il-Kummissarju għall-Ambjent, l-Affarijiet Marittimi u s-Sajd, Karmenu Vella huwa kburi bil-kampanja u jistieden lil kulħadd biex jipparteċipa: “L-Unjoni Ewropea għandha wħud mill-aktar politiki ambizzjużi biex tiġġieled kontra t-tniġġis tal-baħar fid-dinja. Flimkien man-Nazzjonijiet Uniti, nixtiequ li l-oċeani tagħna jkunu aktar nodfa u b'saħħithom – f'konformità mal-Għan ta' Żvilupp Sostenibbli 14 tan-NU. Din is-sena għandna sieħeb ġdid: l-iSmurfs. Blu, kuraġġużi u maħbubin miż-żgħażagħ u mill-anzjani, l-iSmurfs huma l-imsieħba ideali tal-kampanja tagħna. Ingħaqad fl-avvenimenti tagħha u għinna nibnu mewġa globali ta' attiviżmu għall-ħarsien tal-oċeani!” Kull wieħed mill-bosta avvenimenti tal-#EUBeachCleanup li se jseħħu fil-ġimgħat li ġejjin, se jippermetti li jinġabru tunnellati ta' skart mill-ibħra u mix-xtut u jittieħdu fil-faċilitajiet lokali tal-immaniġġjar tal-iskart. L-avvenimenti huma organizzati mill-ambaxxati tal-UE u mill-uffiċċji tan-NU fid-dinja kollha, b'mod konġunt mal-awtoritajiet lokali, mal-iskejjel, mal-NGOs u mal-kumpaniji privati. Matul il-kampanja, l-UE u l-imsieħba jixtiequ jinvolvu lill-pubbliku u jqajmu kuxjenza, b'mod partikolari fost it-tfal u ż-żgħażagħ. Meta jkunu qed jiġbru l-iskart mill-bajjiet, in-nies se jiltaqgħu ma' ħafna oġġetti li jintużaw darba biss: cotton buds, straws, basktijiet tal-plastik jew pożati…. Il-parteċipazzjoni fl-avveniment tista' ġġib magħha bidla fit-tul fl-imġiba għal dawn in-nies. Kull sena, jintremew 8 miljun tunnellata ta' skart tal-plastik fil-baħar u t-tindif tal-bajjiet waħdu mhux se jsolvi din l-isfida enormi. Il-prevenzjoni hija s-soluzzjoni ewlenija. Għal din ir-raġuni l-UE adottat Strateġija Ewropea għall-Plastiks f'Ekonomija Ċirkolari flimkien ma' miżuri leġiżlattivi biex jitnaqqsu l-produzzjoni u l-konsum tal-10 oġġetti tal-plastik li jintużaw darba biss li ta' spiss jinsabu fl-iskart fil-baħar. Aktar informazzjoni #EUBeachCleanup lista ta' avvenimenti